tomron87/hebrew-wikipedia-sentences-corpus huggingface dataset:
לפני האיחוד לכל אחת מממשלות המושבות היה כוח ימי משלה.
כוחות אלה היו קטנים ולא היה להם ניסיון רב בפעילות בים הפתוח.
השליטה בחילות ים אלה הייתה בידי המושבות עד ל-1 במרץ 1901, כאשר הוקם הכוח הימי של הדומיניון.
לכוח חדש זה חסר, כאמור, ניסיון בים הפתוח והקמתו לא הובילה בהכרח לשינוי במדיניות הימית של אוסטרליה.
ב-1907 ראש הממשלה אלפרד דיקין, בהיותו בוועידה בלונדון, ביקש מהממשלה הבריטית להסכים להקמתו של צי אוסטרלי.
האדמירליות הבריטית התנגדה ולא נענתה לאתגר, אך הסכימה שצי קטן של משחתות וצוללות יהיה מספיק.
דיקין לא התרשם מכך וב-1908 הזמין את הצי הלבן הגדול האמריקני לבקר באוסטרליה.
ביקור זה עורר מודעות ציבורית גדולה והתלהבות להקמתו של צי מודרני וניתן לומר שהוא גרם להזמנתן של שתי משחתות במשקל 700 טון.
ההתקדמות בהתעצמות הצי הגרמני גרמה לאדמירליות הבריטית לשנות את עמדתה והצי המלכותי האוסטרלי הוקם ב-1911 והטמיע בתוכו את הכוח הימי של הדומיניון.
ב-4 באוקטובר 1913 נכנסו הספינות בשערי נמל סידני.
הצי כלל את אוניית הקרב "אוסטרליה" (HMAS Australia), שלוש ספינות קלות ושלוש משחתות.
כמה ספינות נוספות היו עדיין בבניה.
למלחמת העולם הראשונה נכנס הצי ככוח ימי חזק.
גייסות הטייס האוסטרלים (Australian Flying Corps) הוקמו כחלק מהכוח הצבאי של הדומיניון ב-1912, קודם להקמתם של הכוחות הצבאיים של אוסטרליה ב-1916 וב-1921 הופרד ממנו כדי להקים את חיל האוויר המלכותי האוסטרלי ובכך הפך לחיל האוויר השני שהוקם בעולם.
השירותים השונים לא היו קשורים זה לזה בשרשרת פיקוד אחת וכל אחד מהם דיווח לשר אחר הממונה עליו.
עם הכרזת המלחמה של בריטניה על גרמניה, ממשלת אוסטרליה מיהרה לעשות כן גם היא.
ג'וזף קוק, ראש הממשלה, הכריז ב-5 באוגוסט 1914: "כשהאימפריה במלחמה, אוסטרליה במלחמה" ובכך שיקף את רגשותיהם של אוסטרלים רבים.
רוב אזרחי אוסטרליה נולדו כנתינים בריטים והיו הדור הראשון של אנגלו-אוסטרלים.
20% מאלה ששירתו במלחמה תחת דגל אוסטרלי, נולדו בבריטניה.
מפקד הכוח היה הגנרל ויליאם ברידג'ס (William Bridges) שגם פיקד על הדיוויזיה הראשונה.
במהלך כל המלחמה התמקדו המאמצים של אוסטרליה במלחמה קרקעית על אף שמקצת יחידות אוויר וים השתתפו גם הם בלחימה.
בעקבות פרוץ המלחמה הכוחות האוסטרלים פעלו מידית להקטין את האיום שנשקף מקרבתן של המושבות של גרמניה באוקיינוס השקט.
במהירות הוקם כוח מתנדבים שמנה 2,000 איש, נפרד מה-AIF, וכלל גדוד חיל רגלים יחד עם 500 חיילי מילואים של הצי ומלחים לשעבר.
מטרותיו של הכוח היו כיבוש תחנות האלחוט באי יאפ, באיי קרוליין, בנאורו וברבאול שבגינאה החדשה הגרמנית.
הכוח הגיע לרבאול ב-11 בספטמבר 1914 וכבש אותה למחרת לאחר שנתקל בהתנגדות קלה מאוד מצדם של המגינים הגרמנים והמקומיים.
גינאה החדשה הגרמנית נכנעה ב-17 בספטמבר.
האבדות לאוסטרליה כללו רק 6 הרוגים.
על כך העיבה העלמות המסתורית של צוללת על 35 אנשי צוותה.
ב-1 בנובמבר 1914 הפליגה שיירת אניות מנמל אלבני שבאוסטרליה המערבית ועליהן אנשי ה-AIF.
במהלך המסע, אחת מספינות הליווי של השיירה, "סידני" (HMAS Sydney) השמידה ספינה גרמנית במצרי קוקוס.
היה זה המגע הראשון של ספינה של הצי המלכותי האוסטרלי עם ספינת אויב.
אף על פי שמלכתחילה יועד חיל המשלוח להגיע לאנגליה, לעבור אימון נוסף ולהצטרף ללחימה בחזית המערבית, נשלחו האוסטרלים למצרים שהייתה בשליטת בריטניה, כדי לקדם כל התקפה טורקית על תעלת סואץ, שהייתה נקודה אסטרטגית חשובה ביותר וכדי לפתוח בחזית שנייה כנגד מעצמות המרכז.
כדי להוציא את טורקיה מהמלחמה, הבריטים החליטו לנחות בגליפולי ולאחר תקופת אימונים וארגון מחדש האוסטרלים שולבו בכוח שכלל כוחות בריטים, ניוזילנדים, הודים וצרפתים.
האבדות של האוסטרלים בגליפולי הסתכמו ב-8141 הרוגים וב-17,970 פצועים.
עבור האוסטרלים והניו זילנדים המערכה בגליפולי מסמלת אבן דרך חשובה בהתהוותן של שתי האומות כשחקניות עצמאיות על הבמה העולמית ובהתפתחות של הזהות הלאומית שלהן.
כיום, התאריך של הנחיתה הראשונה בגליפולי, 25 באפריל, מצוין כיום אנזא"ק באוסטרליה ובניו זילנד ובכל שנה אלפי אנשים נאספים באתרי זיכרון בשתי המדינות, כדי לכבד את גבורתם ואת הקרבתם של כל אלה שאיבדו את חייהם במלחמה.
לאחר הנסיגה מגליפולי שבו האוסטרלים למצרים וה-AIF הורחב באופן משמעותי.
ב-1916 חיל הרגלים החל לנוע לכוון צרפת בעוד שיחידות הפרשים נשארו במזרח התיכון כדי להילחם בטורקים.
כוחות אוסטרלים מהדיוויזיה הרכובה של אנזא"ק ומהדיוויזיה הרכובה האוסטרלית, לקחו חלק בכל הקרבות העיקריים במערכה על סיני וארץ ישראל ונטלו על עצמם תפקיד חשוב במלחמה בכוחות הטורקים שאיימו על שליטתה של בריטניה על מצרים.
הקרב הראשון בו השתתפו האוסטרלים היה מרד הסנוסים במדבר הלובי ובעמק הנילוס, במהלכו כוח משולב בריטי הצליח להכניע את הכת הפרו-טורקית בגורמו להם אבדות כבדות.
הדיוויזיה הרכובה של אנזא"ק השתתפה בקרב רומני כנגד הטורקים בין ה-3 ל-5 באוגוסט 1916 ובמהלכו נסוגו הטורקים.
בעקבות ניצחון זה הכוחות הבריטים עברו לשלב המתקפה בסיני, אף על פי שקצב ההתקדמות של הכוחות הוכתב על ידי מהירות ההקמה של קו הרכבת וצינור המים על גבי ציר התנועה של הכוחות.
רפיח נכבשה ב-9 בינואר 1917 ושארית חיל המצב הטורקי סולק בפברואר.
ניסיון לא מוצלח ללכוד את עזה נעשה ב-26 במרץ 1917 וניסיון שני, לא מוצלח אף הוא נעשה ב-19 באפריל.
הניסיון השלישי התרחש בין ה-31 באוקטובר ועד ה-7 בנובמבר ובקרב עזה השתתפו הן הדיוויזיה הרכובה של אנזא"ק והדיוויזה הרכובה האוסטרלית.
הקרב היה הצלחה גדולה עבור הבריטים.
קו באר שבע – עזה נתפס ונלקחו בשבי 12,000 חיילים טורקיים.
הרגע הקריטי ביותר היה כיבוש באר שבע, לאחר יום אחד של לוחמה כאשר בריגדת הרוכבים הרביעית תקפה.
הכוח עבר על פני החפירות של הטורקים והאוסטרלים השתלטו על בארות המים בבאר שבע ושבו 700 טורקים.
31 הרוגים אוסטרלים ו-36 פצועים היו בקרב זה.
מאוחר יותר כוחות אוסטרלים סייעו לדחוף את הכוחות הטורקים מחוץ לארץ ישראל ולקחו חלק בקרבות בגבעות מע'אר (בין גדרה לרחובות), בירושלים ובמגידו, בו הסתערו הפרשים האוסטרלים לאחר שהכוחות הבריטים ביצעו מספר פעולות הסחה.
בהמשך היו אלה הגדוד הרביעי והעשירי האוסטרלים שנכנסו לדמשק ב-1 באוקטובר 1918, עוד לפני אנשיו של לורנס איש ערב ממשלת טורקיה נכנעה ב-30 באוקטובר 1918. יחידות רוכבים קלות סייעו לדכא את מהומות 1919 במצרים ועשו זאת בקשיחות וביעילות, אף על פי שכמה חיילים נהרגו.
בינתיים, גייסות הטייס האוסטרלים עברו התפתחות חשובה ועצמאותם כחיל אוויר לאומי נפרד הייתה ייחודית בקרב כל הדומיניונים.
רק כלי טיס אחד היה מוצב בגינאה החדשה הגרמנית ב-1914, אך הטיסה המבצעית הראשונה התרחשה רק ב-27 במאי 1915, כאשר כוח אווירי אוסטרלי התבקש לסייע להגן על שדות נפט בריטים בעיראק.
גייסות הטייס הורחב עד מהרה ו-4 טייסות פעלו מאוחר יותר בצורה יפה מאוד במצרים, בארץ ישראל ובחזית המערבית.
חמש דיוויזיות חיל רגלים של ה-AIF עזבו את מצרים במרץ 1916 והשתתפו בקרבות בצרפת ובבלגיה.
הגייס הראשון של אנזא"ק התמקם באזור שקט בצפון צרפת ב-7 באפריל 1916 ובשנתיים וחצי הבאות ה-AIF השתתף ברוב הקרבות העיקריים בחזית המערבית וזכה למוניטין מעולה.
על אף שחסך מעצמו את היום הראשון ההרסני של הקרב על הסום, בתוך כמה שבועות ארבע דיוויזיות אוסטרליות הצטרפו לקרב.
הדיוויזיה החמישית, שהוצבה באגף השמאלי, הייתה הראשונה שנכנסה לפעולה במהלך הקרב על פורמל (Fromelles) ב-19 ביולי 1916 בסובלה 5,533 אבדות ביום אחד.
הדיוויזיה הראשונה נכנסה לקו ב-23 ביולי בתוקפה את פוזייר (Pozieres) ועד אשר הם הוחלפו על ידי הדיוויזיה השנייה ב-27 ביולי הם ספגו 5,286 אבדות.
חוות מוקט (Mouquet) הותקפה באוגוסט שם היו 6,300 אבדות.
עם נסיגתו של ה-AIF מהסום, כדי להתארגן מחדש, הסתכמו אבדותיו ב-23,000 הרוגים ב-45 ימים בלבד.
במרץ 1917 הדיוויזיות השנייה והחמישית הדפו את הגרמנים מעבר לקו הינדנבורג, בלוכדם את העיר בפום (Bapaume).
ב-15 באפריל הדיוויזיה הרביעית תקפה את קו הינדנבורג בקרב הנורא בבולקור (Bullecourt) ורשמה 3,000 הרוגים ו-1,170 שבויים.
ב-15 באפריל הדיווזיות הראשונה והשנייה הותקפו ליד לנגיקורט (Lagnicourt) ונאלצו לנטוש את העיירה לפני שכבשו אותה בשנית.
הדיוויזיה השנייה לקחה חלק בקרב השני על בלקור שהחל ב-3 במאי והצליחה לכבוש חלקים מקו הינדנבורג ולהחזיק בהם עד שהוחלפה על ידי הדיוויזיה הראשונה.
לבסוף, ב-7 במאי הדיוויזיה החמישית החליפה את הדיוויזיה הראשונה ונשארה שם עד סיום הקרב באמצע מאי.
כל המהלכים הללו גבו את חייהם של 7,482 אוסטרלים.
ב-7 ביוני 1917 הגייס השני של אנזא"ק, יחד עם כוחות בריטים, פתח במבצע בפלנדריה כדי לחסל טריז מדרום לאיפר (Ypres) שבדרום בלגיה.
המתקפה החלה עם פיצוץ מטען של כמעט חצי טון חומרי נפץ שהונחו במנהרות שנחפרו במשך שנתיים על ידי הבריטים מתחת לרכס מסין (Messines) והרס את החפירות הגרמניות.
ההתקדמות הייתה ללא התנגדות ולמרות מתקפת נגד גרמנית ביום השישי לקרב, הוא היה מוצלח.
אבדות האוסטרלים במהלך קרב מסין הסתכמו בכמעט 6800 הרוגים.
הגייס הראשון של אנזא"ק לקח חלק בקרב השלישי על איפר כחלק מהמערכה שנועדה ללכוד את מישור גלווה (Gheluvelt) בין ספטמבר לנובמבר 1917. התקפות יחידות התרחשו במקומות נוספים באזור ובמשך 8 שבועות ספגו האוסטרלים 38,000 הרוגים.
ב-21 במרץ 1918 הצבא הגרמני שיגר את מתקפת האביב שלו במאמץ אחרון לנצח במלחמה, בהציבם 63 דיוויזיות לאורך קו חזית של 110 ק"מ.
בעוד בעלות הברית נסוגים לאחור, הדיוויות השלישית והרביעית מיהרו דרומה לאמיין על הסום.
המתקפה נמשכה על פני חמשת החודשים הבאים וכל חמש הדיוויזיות של ה-AIF בצרפת היו מעורבות בניסיון לעצור אותה.
בסוף מאי הגרמנים התקדמו עד למרחק של 80 ק"מ מפריז.
במשך זמן זה האוסטרלים נלחמו בשורה של קרבות.
באחד הקרבות בהאמל (Hamel) מפקד הכוחות האוסטרלים, לוטננט גנרל ג'ון מונש שילב בהצלחה כוחות רבים, כולל מטוסים, ארטילריה ושריון.
הייתה זו הפעם הראשונה שנוהל קרב בצורה כזאת.
המתקפה הגרמנית נעצרה באמצע יולי ולאחריה החלה הפוגה קצרה, שבמהלכה האוסטרלים יזמו סדרה של פשיטות שקטות.
בעלות הברית החלו עד מהרה את המתקפה שלהם, מתקפת מאה הימים, שסיימה את המלחמה.
המתקפה שהחלה ב-8 באוגוסט 1918 כללה ארבע דיוויזיות שתקפו באמיין (Amiens).
על ידי שימוש בטקטיקה משולבת כפי שפותחה קודם לכן בהאמל, הישגים משמעותיים הושגו במה שנודע כ"יום השחור" של הצבא הגרמני.
המתקפה המשיכה 4 חודשים ובמהלך הקרב השני על הסום, הגייסות האוסטרלים נלחמו במספר קרבות עד שהמלחמה הסתיימה עבורם ב-5 באוקטובר 1918 במונטברהין (Montbrehain).
ה-AIF סיים את תפקידו עם הכרזת שביתת הנשק ב-11 בנובמבר 1918.
הוצאות המלחמה של ממשלת אוסטרליה הגיעו לסכום של 376,993,052 לי"שט.
המלחמה השפיעה עמוקות על החברה האוסטרלית גם באופנים נוספים.
להרבה אוסטרלים, מעורבותה של האומה במלחמה, נראית כסמל לעלייתה כשחקנית על הבמה הבין-לאומית, בעוד שהרבה מושגים על דמות האוסטרלי והלאומיות שקיימים עד היום, מקורם במלחמה.
64 אוסטרלים עוטרו בצלב ויקטוריה במהלך מלחמת העולם הראשונה.
מלחמת האזרחים ברוסיה החלה לאחר שממשלת המעבר הרוסית התמוטטה והמפלגה הבולשביקית תפסה את השלטון באוקטובר 1917. לאחר סיומה של מלחמת העולם הראשונה, מעצמות המערב, כולל בריטניה, התערבו, בנותנם סיוע לכוחות הצבא הלבן הפרו-צארי אנטי-בולשביקי.
אף על פי שממשלת אוסטרליה סירבה להקצות כוחות, אוסטרלים רבים ששירתו בצבא הבריטי נעשו מעורבים בלחימה.
מספר קטן של יועצים שירתו בצבא הלבן במסגרת "כוח המשלוח לצפון רוסיה" (North Russian Expeditionary Force – NREF).
בהמתינם באנגליה לשובם הביתה, כ-150 אוסטרלים התגייסו לכוח הבריטי "כוח ההצלה לצפון רוסיה" (North Russia Relief Force – NRRF, במסגרתו היו מעורבים בכמה קרבות וכמה מהם נהרגו.
משחתת של הצי המלכותי האוסטרלי אף הייתה מעורבת לזמן קצר בהובילה משלחת מודיעינית בים השחור בסוף 1918. אוסטרלים אחרים שירתו כיועצים למשלחת הצבאית הבריטית לגנרל הצבא הלבן אנטון דניקין (Anton Denikin) בדרום רוסיה, ויועצים אחרים שימשו אצל האדמירל אלכסנדר קולצ'ק בסיביר.
חזית נוספת במלחמה זו שבה השתתפו האוסטרלים הייתה בקווקז.
כוח משותף אוסטרלי-קנדי היה מעורב בניסיון להגן על שדות הנפט של באקו ומאוחר יותר המשיך לאיראן.
באותה תקופה לטשה גם האימפריה העות'מאנית את עיניה לאזור זה ובמקרה זה נוצרה שותפות אד-הוק בין מעצמות ההסכמה לבין הבולשביקים.
בסופו של דבר נכבשה באקו בספטמבר 1918 על ידי העות'מאנים, אך הם פינו אותה באוקטובר-נובמבר ואז הסתיימה שותפות זו.
ניתן להניח שהמניעים של האוסטרלים שהתנדבו למערכה זו לא היו לאומיים כפי שהייתה ההתנדבות למלחמת העולם הראשונה ולמערכה זו לא הייתה השפעה על המאמץ המלחמתי בבית.
האבדות האוסטרליות במלחמה זו הסתכמו ב-10 הרוגים וב-40 פצועים.
מספר קטן של מתנדבים אוסטרלים נלחמו עם שני הצדדים במלחמת האזרחים בספרד, ורובם תמכו בכוחות הרפובליקנים במסגרת הבריגדות הבין-לאומיות.
האוסטרלים סופחו לגדודים שמקורם היה בארצות אחרות ולא נוצרו יחידות אוסטרליות עצמאיות.
רובם היו רדיקלים בעלי מניעים אידאולוגים.
אחרים היו מהגרים מספרד ששבו לארץ מולדתם כדי להילחם שם.
המלחמה עוררה התעניינות רק בקרב חוגים כמו המפלגה הקומוניסטית של אוסטרליה ובקרב האיגודים המקצועיים.
ממשלת אוסטרליה שמרה על נייטרליות.
אלה שנלחמו לצדם של הלאומנים של פרנקו עשו זאת בעיקר על בסיס אידאולוגיה אנטי-קומוניסטית ופחות מתוך אהדה ללאומנים.
בכל מקרה מדובר על התגייסות כבודדים.
השירות בצבא זר היה אז אסור על פי החוק, אך מאחר שהממשלה לא קיבלו כל דיווח על אנשים שנוסעים לספרד כדי להתגייס, לא ננקטה שום פעולה בנושא.
ידוע על לפחות 14 איש שנהרגו.
אוסטרליה הצטרפה למלחמת העולם השנייה ב-3 בספטמבר 1939. בנקודת זמן זו הצבא האוסטרלי היה קטן ולא ערוך כלל למלחמה.
גיוס לכוח האוסטרלי האימפריאלי השני (2AIF) החל באמצע ספטמבר.
בעוד שלא ניכר זרם עצום של מתנדבים כמו במלחמה הקודמת, כמות גדולה יחסית של אוסטרלים בגיל הגיוס התייצבו עד אמצע 1940. ארבע דיוויזיות חיל רגלים נוצרו במהלך 1939 ו-1940 ושלוש מתוכן נשלחו למזרח התיכון.
המשאבים של חיל האוויר המלכותי האוסטרלי וכוח האדם שלו השתלבו בעיקר במסגרת "תוכנית אימוני האוויר של חבר העמים הבריטי" (EATS) שבה אומנו כ-28,000 אוסטרלים במהלך המלחמה.
ההתנסות הקרבית העיקרית הראשונה של כוחות אוסטרלים הייתה כנגד כוחות איטלקים בים התיכון ובצפון אפריקה.
במהלך 1940 הסיירת הקלה "סידני" (HMAS Sydney) וחמש משחתות ישנות (שכונו על ידי שר התעמולה הנאצי יוזף גבלס, "צי גרוטאות המתכת", כינוי שאומץ בחיבה על ידי מלחי הצי), לקחו חלק בסדרה של פעולות כחלק מהצי המלכותי הבריטי בים התיכון והטביעו כמה ספינות מלחמה איטלקיות.
הצבא השתתף בקרב לראשונה בינואר 1941, כאשר הדיוויזיה השישית השתתפה במבצע מצפן בצפון אפריקה.
הדיוויזיה תקפה וכבשה את ברדיה שבלוב ב-5 בינואר ואת טוברוק ב-22 בינואר עם התקדמותו של קורפוס אפריקה בפיקודו של ארווין רומל לאל עלמיין נוצר טריז בין טוברוק לבין גבול מצרים שגרם לכוח של כ-27,000 מחיילי בעלות הברית שרובם נמנו על הדיוויזיה האוסטרלית התשיעית, להיות במצור במשך 240 יום.
הכוח הנצור הגן בגבורה על עיר הנמל האסטרטגית ועמידתם העיקשת של האוסטרלים גרמה לרומל לתסכול רב והוא נאלץ למעשה לנהל שתי חזיתות, אחת מול הכוחות שניצבו על גבול מצרים ושנייה מול מגיני טוברוק שקיבלו אספקה דרך הים.
הדיוויזיה השישית לקחה חלק במרדף אחר הצבא האיטלקי וכבשה את בנגזי ב-4 בפברואר.
בסוף פברואר הם הועברו ליוון והוחלפו על ידי הדיוויזיה התשיעית.
הכוחות האוסטרלים בים התיכון השתתפו בכמה מערכות במהלך 1941. באפריל, הדיוויזיה השישית, חלק מהקורפוס האוסטרלי הראשון וכמה ספינות מלחמה היוו חלק מכוח בעלות הברית שהגן ללא הצלחה על יוון מפני הפלישה הגרמנית לשם.
בסופה של מערכה זו, הדיוויזיה השישית פונתה למצרים ולכרתים.
הכוח בכרתים נלחם לאחר מכן בקרב שהתרחש שם במאי וגם הוא הסתיים בתבוסת בעלות הברית.
מעל 5,000 אוסטרלים נפלו בשבי במערכות אלו והדיוויזיה השישית נזקקה לתקופה ארוכה של התארגנות מחודשת לפני שחזרה להשתתף בקרבות.
הגרמנים והאיטלקים גם פתחו במתקפה בצפון אפריקה בסוף מרץ וגרמו לכוחות חבר העמים לסגת עד כמעט לגבול מצרים.
הדיוויזיה התשיעית ובריגדה מהדיוויזיה השביעית נקלעו למצור בטוברוק, הגנו בהצלחה על עיר נמל חשובה זו עד שהוחלפו על ידי כוחות בריטים באוקטובר.
במהלך יוני הגוף העיקרי של הדיוויזיה השביעית, בריגדה של הדיוויזיה השישית ומפקדת הקורפוס האוסטרלי הראשון, לקחו חלק בפלישה לסוריה וללבנון כנגד צרפת של וישי.
ההתנגדות שם הייתה חזקה משהיה צפוי.
חיילים אוסטרלים היו מעורבים ברוב שלבי הלחימה וספגו את רוב הנפגעים עד לכניעתם של הצרפתים בתחילת יולי.
רוב היחידות האוסטרליות בים התיכון שבו לאוסטרליה בתחילת 1942, לאחר פרוץ המערכה באוקיינוס השקט.
הדיוויזיה התשיעית הייתה הכוח הגדול ביותר שנשאר במזרח התיכון ולקח חלק פעיל בקרב אל-עלמיין הראשון במהלך יוני ובקרב אל-עלמיין השלישי באוקטובר.
הדיוויזיה שבה לאוסטרליה בתחילת 1943 והייתה שם עד סוף המלחמה.
התקפותיו של חיל האוויר המלכותי האוסטרלי באירופה היוו את התרומה העיקרית של אוסטרליה במהלך המלחמה.
כ-13,000 אנשי אווירייה אוסטרלים שירתו במסגרת כוחות ההפצצה של חיל האוויר המלכותי הבריטי החל מ-1940 ועד לסיום המלחמה.
האבדות של אלה ששירתו בכוחות ההפצצה היו הכבדות ביותר מבין כל אלה של הכוחות האוסטרלים בכל תקופת המלחמה והיוו כמעט 20% מההרוגים האוסטרלים בקרבות.
3486 נפלו בקרב ומאות נלקחו בשבי.
אנשי חיל האוויר המלכותי האוסטרלי השתתפו בשחרורה של אירופה ב-1944 וב-1945 ושתי טייסות של כוחות הסיור הימי של חיל האוויר השתתפו במערכה באוקיינוס האטלנטי.
מאז שנות העשרים החשיבה הביטחונית של אוסטרליה הייתה מבוססת על מה שנקרא "אסטרטגית סינגפור".
אסטרטגיה זו הייתה מבוססת על הקמתו ועל הגנתו של בסיס ימי ראשי בסינגפור שממנו צי בריטי חזק יוכל להגיב על מעשי תוקפנות יפנים באזור.
בשלב זה חלק ניכר של הכוחות האוסטרלים היו מרוכזים במלאיה במהלך 1940 ו-1941 כאשר האיום היפני גבר.
עם זאת, כתוצאה של הגישה של שיתוף הפעולה עם בריטניה, מעט מאוד יחידות צבא אוסטרליות נותרו באוסטרליה ובמרחב האסייאני-פסיפי.
עם פרוץ המלחמה עם יפן ב-1941 ננקטו צעדים כדי לשפר את הגנתה של אוסטרליה, אך צעדים אלה לא היו מספיקים.
בדצמבר 1941 הצבא האוסטרלי באוקיינוס השקט כלל את הדיוויזיה השמינית, שרוב כוחותיה הוצבו במלאיה ובאוסטרליה עצמה היו שמונה דיוויזיות בשלבי הצטיידות ואימונים.
חיל האוויר המלכותי של אוסטרליה היה מצויד ב-273 מטוסים, רובם מטוסי אימון ישנים ולצי המלכותי האוסטרלי היו 3 סיירות ושתי משחתות במימיה של אוסטרליה.
כוחות אוסטרליה ספגו סדרה של תבוסות במהלך החודשים הראשונים של המלחמה באוקיינוס השקט.
הדיוויזיה השמינית והטייסות של חיל האוויר במלאיה היוו את החלק המשמעותי של כוחות חבר העמים שלא היו מסוגלים לעצור את הפלישה היפנית שהחלה ב-7 בדצמבר.
כוחות חבר העמים נסוגו מסינגפור בסוף ינואר, אך אולצו להיכנע ב-15 בפברואר לאחר שהיפנים השתלטו על רובו של האי.
כוחות אוסטרלים קטנים הובסו גם במהלך 1942 בקרבות ברבאול, באמבון, בטימור וביאווה.
העיר האוסטרלית דרווין הופגזה קשות על ידי היפנים ב-19 בפברואר כדי למנוע את הפיכתה לבסיס של בעלות הברית, בעיר נהרגו 71 איש.
יותר מ-22,000 אוסטרלים נלקחו בשבי בתחילת 1942 וסבלו בתנאים מאוד קשים בשבי היפני.
השבויים היו נתונים לתת תזונה, נמנע מהם טיפול רפואי ולעיתים קרובות הוכו ואף נהרגו על ידי שוביהם.
כתוצאה מכך 8296 שבויים אוסטרלים מתו בשבי היפני.
התבוסה המהירה של בעלות הברית באוקיינוס השקט גרמה להרבה אוסטרלים לחשוש מאוד שיפן תפלוש לאוסטרליה.
בעוד שגורמים בצי הקיסרי היפני הציעו זאת בתחילת 1942, התגובה להצעה זאת מצד מטה המלחמה הקיסרי היפני הייתה שלילית ובמקום זאת אומצה האסטרטגיה של בידודה של אוסטרליה מארצות הברית על ידי כיבושן של גינאה החדשה, איי שלמה, פיג'י, סמואה וקלדוניה החדשה.
כוונה זו לא הייתה ידועה על ידי בעלות הברית באותו זמן וכוחות הצבא האוסטרלי היו פרושים כדי לקדם פלישה כזאת.
כוחות רבים של צבא ארצות הברית ושל חיל האוויר שלו הגיעו לאוסטרליה בתחילת 1942 וכוחות הצבא האוסטרלי הוכפפו לפיקוד העליון של הגנרל דאגלס מקארתור במרץ.
אוסטרלים לקחו חלק מרכזי במערכה בגינאה החדשה במהלך 1942 ו-1943. לאחר שהניסיון להנחית כוחות בפורט מורסבי נכשל במסגרת קרב ים האלמוגים, היפנים ניסו ללכוד את העיר החשובה על ידי התקדמות קרקעית בתוך האי.
יחידות צבא אוסטרליה הצליחו לסכל את המהלך הזה בסיוע של חיל האוויר המלכותי האוסטרלי ושל חיל האוויר של ארצות הברית.
לבסוף, כוחות אוסטרלים ואמריקנים תקפו וכבשו את הבסיסים היפנים על החוף הצפוני של גינאה החדשה בקרב הקשה בבונה-גונה.
צבא אוסטרליה גם הכה סיכל את הניסיון היפני לכבוש את העיר וואו בינואר 1943 והמשיך לקרב לאה-סלמאואה באפריל.
בסוף 1943 הדיוויזיות השביעית והתשיעית לקחו חלק חשוב במבצע קארטוויל (Cartwheel), כאשר הם נחתו מזרחית ומערבית ללאה (Lae) שבגינאה החדשה והבטיחו את חצי האי הואן (Huon) במהלך המערכה שם ובקרב ברכס פיניסטר (Finisterre).
שטחה של אוסטרליה הותקף במהלך 1942 ו-1943. צוללות יפניות פעלו במימי אוסטרליה ממאי עד אוגוסט 1942 ומינואר עד יוני 1943. התקפות אלה כוונו לנתק את קווי האספקה של בעלות הברית בין אוסטרליה לבין ארצות הברית ואת קווי האספקה בין גינאה החדשה לבין אוסטרליה, אך ללא הצלחה.
מטוסים יפנים ניהלו גם פלישות אוויריות כנגד בסיסי בעלות הברית בצפון אוסטרליה וכתגובה להפצצות אלה פעלו חיילות האוויר של בעלות הברית באיי הודו המזרחיים ההולנדים.
חלקה של אוסטרליה במלחמה באוקיינוס השקט הצטמצם ב-1944. הגדלת הכוחות האמריקנים בזירה זו, עזר להקטין את הכוח הצבאי האוסטרלי ולהשלים מחסור בכוח עבודה שהיה דרוש לטובת המאמץ המלחמתי בתעשייה.
אף על פי כן, הממשלה שאפה שהצבא יישאר פעיל, והסכימה להצעותיו של הגנרל דאגלס מקארתור שהם ישתתפו בקרבות משניים יחסית בחשיבותם.
בסוף 1944 כוחות אוסטרלים של הצבא ושל חיל האוויר החליפו חיילות מצב של ארצות הברית בגינאה החדשה, בבריטניה החדשה ובבוגונוויל, וביצעו פעולות טיהור כנגד שרידי הצבא היפני שם.
במאי 1945, הגייס האוסטרלי הראשון, יחידות של חיל האוויר המלכותי האוסטרלי, וכוחות צי וחייל אוויר אמריקנים פתחו במערכה בבורנאו, שנמשכה עד לסוף המלחמה.
מערכות אלה תרמו מעט לתבוסתה של יפן ונותרו שנויות במחלוקת.
עם כניעתה של יפן ב-15 באוגוסט 1945 אוסטרליה קיבלה את האחריות על השטחים ששוחררו בבורנאו ובאיי הודו המזרחית ההולנדית עד הגעתם של כוחות קולוניאליים בריטים והולנדים.
אוסטרליה הייתה גם אחראית על קיומם של כמה משפטים כנגד פושעי מלחמה יפנים.
993,000 אוסטרלים גויסו במהלך המלחמה בכל הזירות, כאשר 557,000 שירתו מעבר לים.
20 אוסטרלים עוטרו בצלב ויקטוריה.
ב-25 ביוני 1950, חצה צבא קוריאה הצפונית את הגבול לקוריאה הדרומית והתקדם לכיוון הבירה סיאול שנפלה תוך שבוע.
כוחותיה של קוריאה הצפונית המשיכו לכוון נמל פוסן ויומיים לאחר מכן הציעה ארצות הברית את סיועה לקוריאה הדרומית.
בתגובה לכך, מועצת הביטחון של האו"ם ביקשה מחברותיה לסייע בהדיפת ההתקפה הצפון קוריאנית.
תרומתה של אוסטרליה כללה בעיקר כוחות אוויריים של מפציצי P-51 מוסטנג וכוחות רגלים של הצבא.
שניהם היו כבר מוצבים קודם לכן ביפן כחלק מכוח הכיבוש של חבר העמים הבריטי.
בנוסף, שלחה אוסטרליה כוח נוסף לתגבור כוחות אלה.
פריגטה ומשחתת הצי המלכותי האוסטרלי נשלחו אף הן לחזית.
מאוחר יותר נושאת המטוסים "סידני" (HMAS Sydney) הצטרפה גם היא לכוחות.
עם הגעת כוח הרגלים לפוסן ב-28 בספטמבר, היו הצפון קוריאנים כבר במהלך נסיגה בעקבות הנחיתות באינצון.
כחלק מכוח הפלישה בפיקודו של הגנרל דאגלס מקארתור, נע הגדוד צפונה והיה מעורב בקרב משמעותי ראשון ביונג'יו (Yongju) ליד פיונגיאנג ב-22 באוקטובר, לפני שהמשיך לכיוון נהר יאלו (Yalu).
פעולות מוצלחות נוספות היו בקוג'ין (Kujin) ב-25 עד 26 באוקטובר 1950 ובצ'ונגז'ו (Chongju) ב-29 באוקטובר.
האבדות של קוריאה הצפונית היו כבדות, בעוד אבדות האוסטרלים הסתכמו בקצין הרוג אחד.
בינתיים, במהלך השבועות האחרונים של אוקטובר, הסינים שיגרו 18 דיוויזיות של צבא המתנדבים העממי שחצו את נהר יאלו כדי לתגבר את שרידי צבא קוריאה הצפונית.
מבלי שיתגלו על ידי המודיעין של ארצות הברית ושל קוריאה הדרומית, העבירו בסופו של דבר הסינים 30 דיוויזיות שכללו 380,000 חיילים.
כוח חיל הרגלים האוסטרלי השתתף לראשונה בקרב כנגד הסינים בפאקצ'ון (Pakchon) ב-5 בנובמבר.
הלחימה גרמה לכוח לאבדות כבדות וההתערבות הסינית גרמה לתבוסה רצופה בכמה קרבות וכוח חיל הרגלים האוסטרלים נסוג מעבר לקו רוחב 38 צפון.
סדרה של קרבות התקיימו לאחר מבן באויג'אונגבו (Uijeongbu) ב-1 עד ה-4 בינואר 1951 כשכוחות בריטים ואוסטרלים תפסו עמדות הגנה כדי לנסות להבטיח את נתיב הגישה הצפוני לסיאול.
התנגשויות נוספות אירעו בצ'ואם-ני (Chuam-ni) בין ה-14 ל-17 בפברואר 1951 בעקבות התקדמות נוספת של הסינים, ובהמשך במיהווה-סאן (Maehwa-San) בין ה-7 ל-12 במרץ 1951 כאשר כוחות האו"ם חידשו את המתקפה.
כוחות אוסטרלים השתתפו בשני קרבות עיקריים נוספים ב-1951. הראשון היה קרב קאפיונג (Kapyong) ב-22 באפריל בו כוחות סינים תקפו את עמק קאפיונג ואילצו את המגינים הדרום קוריאנים לסגת.
כוחות אוסטרלים וקנדים נקראו לעצור התקדמות סינית זו.
לאחר ליל קרב קשה כבשו האוסטרלים מחדש את עמדותיהם במחיר של 32 הרוגים ו-59 פצועים.
ביולי 1951 הגדוד האוסטרלי הפך לחלק מדיוויזיה משולבת של חבר העמים הבריטי שכללה כוחות קנדים, בריטים, אוסטרלים, ניו זילנדים והודים.
הקרב המשמעותי השני נקרא מבצע קומנדו (Operation Commando) והחל לאחר שהסינים תקפו טריז בעיקול של נהר אימג'ין (Imjin).
הדיוויזיה השיבה במתקפת נגד ב-3 באוקטובר והשתלטה על כמה גבעות במהלך הקרב על מריאנג-סאן (Maryang San).
לאחר חמישה ימים נסוגו הסינים.
אבדותיהם של האוסטרלים הסתכמו ב-20 הרוגים וב-104 פצועים.
בשלב זה נלכדו הצדדים הלוחמים במלחמת חפירות סטאטית בדומה לזו של מלחמת העולם הראשונה, בה חיו החיילים בתעלות, בביצורים ובעמדות שקי חול מעבר לקו הגנה של גדרות תייל.
החל מ-1951 ועד לסוף המלחמה, גדוד חיל הרגלים האוסטרלי, החזיק בעמדות בגזרה המזרחית של הקו שתפסה הדיוויזיה על גבעות מצפון מזרח לנהר אימג'ין.
ממולם ניצבו עמדות סיניות מבוצרות.
במרץ 1952 הגדילה אוסטרליה את כוחותיה לשני גדודים.
הגדוד הנוסף נשאר בקוריאה שנה והוחלף על ידי גדוד שלישי באפריל 1953. הקרב האחרון של האוסטרלים במלחמה התרחש בין ה-14 ל-26 ביולי 1953 לאורך נהר סמיצ'ון (Samichon) שעלה בחייהם של 5 אוסטרלים וב-24 פצועים.
פעולות האיבה הסתיימו ב-27 ביולי 1953. 17,808 אוסטרלים השתתפו במלחמת קוריאה.
מתוכם נהרגו בקרבות 341 חיילים, 1216 נפצעו ו-30 נפלו בשבי.
מצב החירום המלאי הוכרז ב-18 ביוני 1948, לאחר ששלושה מנהלי אחוזה נרצחו על ידי חברים של המפלגה הקומוניסטית של מלאיה (MCP).
המעורבות של אוסטרליה החלה ביוני 1950 על פי בקשה בריטית.
כוח של שישה מטוסי לינקולן וטייסת של דקוטות הגיעו לסינגפור והצטרפו לכוח של חבר העמים הבריטי שנקרא חיל האוויר של המזרח הרחוק (FEAF).
הדקוטות שימשו במשימות תובלה, העברת כוחות ולהצנחת כוחות ופיזור כרוזים, בעוד שמטוסי הלינקולן פעלו במשימות הפצצה כנגד בסיסי טרור קומוניסטים בג'ונגלים.
תפקודו של חיל האוויר המלכותי האוסטרלי היה טוב במיוחד, ובאחת מהמשימות הללו חמישה מפציצי לינקולן השמידו 181 בסיסים קומוניסטים, גרמו ל-13 הרוגים ולקוח בשבי אחד מהם במבצע משולב עם חיל האוויר המלכותי הבריטי ועם כוחות קרקעיים.
כוחות קרקע אוסטרליים הוצבו במלאיה באוקטובר 1955 כחלק מכוח של חבר העמים הבריטי.
בינואר 1956 הגיעו הכוחות הראשונים שעסקו בעיקר בפעולות "טיהור" בבצעם סיורים ליד הבסיסים של המחתרת הקומוניסטית בג'ונגל.
המגע שנוצר במסגרת זו עם האויב היה מצומצם ולא הניב הרבה תוצאות.
מצב החירום במלאיה הסתיים רשמית ביולי 1960 אך כוחות הצבא האוסטרלי נותרו שם לאחר מספר תחלופות בין הכוחות עד 1963. בנוסף לכוחות אלה סיפקה אוסטרליה כוחות ארטילריה והנדסה וצוות לבניית שדות תעופה.
הצי המלכותי האוסטרלי שהה במימי מלאיה בשנים 1956–1957. 7,000 איש שירתו בעימות זה מתוכם 51 נהרגו (רק 15 במסגרת הקרבות) ו-27 נפצעו.
התפתחות הצבא והצי וחיל האוויר במהלך שנות השישים
עם תחילת שנות השישים הוביל ראש ממשלת אוסטרליה רוברט מנזיס (Robert Menzies) מהלך של הגדלת הצבא האוסטרלי כדי שיוכל לבצע את מדיניות הממשלה של "הגנה מקדימה" (Forward Defence) בדרום מזרח אסיה.
ב-1964 הכריז מנזיס על גידול ניכר בתקציב הביטחון.
כוחו של הצבא גדל ב-50% במשך 3 שנים מ-22,000 ל-33,000 חיילים והיה מורכב משלוש בריגדות מלאות ותשעה גדודים.
חיל האוויר המלכותי האוסטרלי והצי המלכותי האוסטרלי גם הם התרחבו בשיעור של 25%.
ב-1964 עלתה שוב שאלת גיוס החובה.
על פי החוק שחוקק באותה שנה הוחלט על שירות חובה של שנתיים מגיל 20.
ב-1961 נרכשו מארצות הברית 3 משחתות חדשות שהחליפו סדרה ישנה יותר.
עד לאותו זמן נהג הצי לחמש את עצמו בכלי שיט מסוגים שהיו בשירות הצי המלכותי הבריטי והרכש מארצות הברית היה חידוש.
פרויקטים נוספים היו בנייתן של שש פריגטות נהר, הסבתה של נושאת המטוסים "מלבורן" (HMAS Melbourne) ללוחמת צוללות, רכישת 10 מסוקים מסוג וסקס (Wessex) והכנסתן לשירות של צוללות מסדרת אוברון (Oberon).
חיל האוויר המלכותי האוסטרלי קיבל את מטוסי המיראג' הראשונים שלו ב-1967 ושלוש טייסת שלו הצטיידו בהם.
נכנסו לשירות החייל מטוסי תקיפה F111, מטוסי תובלה C-130 הרקולס, מטוסי סיור ימי לוקהיד P-3 אוריון ומטוסי אימון מאצ'י (Macchi) מאיטליה.
העימות בין מלזיה לאינדונזיה 1962–1966
העימות בין מלזיה לאינדונזיה התרחש בין השנים 1962 ל-1966 בין חבר העמים הבריטי לבין אינדונזיה על רקע הקמתה של הפדרציה של מלזיה תוך מאמץ של חבר העמים הבריטי להבטיח את ביטחונה של המדינה החדשה.
המלחמה נשארה מוגבלת והקרבות התקיימו בעיקר על האי בורנאו, אף על פי שהתקיימו מספר פלישות ימיות ואוויריות אינדונזיות לחצי האי המלאי.
כחלק ממחויבותה המתמשכת של אוסטרליה לנוכחות צבאית במלזיה, יחידות צבא, צי וחיל אוויר הוצבו שם.
בלי שום קשר הייתה ממשלת אוסטרליה מודאגת מהאפשרות של עימות ישיר בינה לבין שכנתה אינדונזיה ולכן הגבילה את מעורבותה בסכסוך להגנה על חצי האי בלבד.
בשתי הזדמנויות כוחות אוסטרלים סייעו בטיהור מסתננים שפלשו בדרך הים והאוויר בספטמבר ובאוקטובר 1964.
בעקבות פלישות אלה נעתרה הממשלה לבקשותיהן של בריטניה ומלזיה להציב כוחות חיל רגלים בבורנאו.
בשלבים הראשונים ניסו כוחות בריטים ומלזיים להשיג שליטה על הגבול עם אינדונזיה ולהגן על מרכזי אוכלוסייה.
עם זאת, עם הגעת הכוח האוסטרלי, החליטו הבריטים על פעולה תקיפה יותר.
הם חצו את הגבול כדי לאלץ את הכוחות האינדונזים להישאר בעמדות הגנה.
הלחימה התרחשה בשטח ג'ונגל הררי עם אקלים מתיש, והתאפיינה במבצעים שבהם נעשה שימוש נרחב במוצבים פלוגתיים שמוקמו לאורך הגבול.
מתוכם יצאו פשיטות מעבר לגבול, יחד עם שימוש במסוקים לתובלת הכוחות ולציודם מחדש וכן למשימות סיור ומודיעין.
כוח חיל הרגלים האוסטרלי הראשון התמקם סמוך לגבול בסראואק (Sarawak) במרץ 1965 ופעל משני צדי הגבול.
היו כמה התנגשויות עם האינדונזים כולל מקרים של עליה על מוקשים.
בנוסף הוצבו באותו אזור יחידת מבצעים מיוחדים של חיל האוויר, יחידות ארטילריה והנדסה וכמה ספינות של הצי המלכותי האוסטרלי שהיו מעורבים בהפגזת מטרות אינדונזיות בבורנאו ובלוחמה במסתננים במצרי סינגפור.
חיל האוויר המלכותי האוסטרלי לא לקח חלק משמעותי בלחימה.
הלוחמה בבורנאו לא זכתה לכיסוי נרחב בתקשורת האוסטרלית והודאה רשמית על פעולות מעבר לגבול הוצאה רק ב-1996. בעקבות הפיכה צבאית באינדונזיה בראשית 1966 שהעלתה לשלטון את גנרל סוהארטו, נחתם הסכם שלום באוגוסט 1966 שסיים את הסכסוך.
3500 אוסטרלים השתתפו בעימות זה.
האבדות כללו 16 הרוגים שמתוכם נהרגו 7 בקרבות עצמם ו-8 נפצעו.
השתתפותה של אוסטרליה במלחמת וייטנאם נבעה מעלייתו של הקומוניזם בדרום מזרח אסיה לאחר מלחמת העולם השנייה ומהחשש מהתפשטותו ששרר באוסטרליה בשנות החמישים ובתחילת שנות השישים.
כתוצאה מכך אוסטרליה תמכה בדרום וייטנאם במשך כל שנות השישים.
ב-1961 וב-1962, ראש ממשלת דרום וייטנאם נו דין דיים, פנה בבקשת סיוע מארצות הברית ומבעלות בריתה בתגובה להתקוממות הולכת וגדלה שזכתה לתמיכה מצפון וייטנאם הקומוניסטית.
אוסטרליה הציע לשלוח 30 יועצים צבאיים שהגיעו ביולי ובאוגוסט 1962 והיו חלוצי המעורבות האוסטרלית במלחמת וייטנאם.
מאוחר יותר, באוגוסט 1964, שלח חיל האוויר המלכותי האוסטרלי מטוס תובלה לעיר הנמל וונג-טאו (Vung Tau).
עם זאת, עם המשך התדרדרות מצב הביטחון בדרום וייטנאם, הגדילה ארצות הברית את מעורבותה ל-200,000 חיילים בתחילת 1965. אוסטרליה שלחה אף היא כוח שהוצב באזור סמוך לסייגון ביוני 1965 והשתתף במספר קרבות משמעותיים.
במרץ 1966 ממשלת אוסטרליה הכריזה על הצבתו של כוח בסדר גודל של בריגדה.
בכך גדל מספר המגויסים והיה זה על רקע הוויכוח על גיוס החובה.
בהיותו בגודל של שני גדודי חיל רגלים יחד עם כוחות שריון, אוויר, ארטילריה לוגיסטיקה, הוצב כוח המשימה באזור שהוא היה האחראי הבלעדי עליו.
באוגוסט 1966 ובפברואר 1967, התרחשו קרבות קשים ובשניהם ביחד נהרגו 34 חיילים ונפצעו 79.
במהלך 1967 הושגה שליטה טובה יותר על השטח והאוסטרלים הצליחו להגן על הדרכים לסייגון מפני תקיפות במסגרת מבצע קובורג (Operation Coburg), מתקפת הטט ב-1968 וקרב קורל-בלמורל (Coral–Balmoral) במאי ויוני 1968. היה זה הקרב הגדול ביותר שהאוסטרלים השתתפו בו במלחמה.
במשך 26 ימים ספגו האוסטרלים 25 הרוגים ו-99 פצועים בעוד שהוערך שלקומוניסטים היו כ-300 הרוגים.
הפינוי האוסטרלי של וייטנאם החל באופן משמעותי בנובמבר 1970. כחלק מהאסטרטגיה הכוללת של בעלות הברית של "וייטנאמיזציה" (העברת האחריות לכוחות הדרום וייטנאמים) ורצונה של ממשלת אוסטרליה לצמצם את מעורבותה במלחמה, סיימו הכוחות את תפקידם.
הבריגדה שהוצבה בווייטנאם הורידה את סדר הכוחות שלה לשני גדודי חיל רגלים בלבד, אם כי סיוע אווירי וארטילרי עדיין נשארו.
במהלך 1971 המשיכה מגמת הצימצום של הכוחות האוסטרלים בווייטנאם.
והבריגדה הראשונה סיימה את תפקידה באוקטובר.
יועצים צבאיים נשארו עד לסוף 1972. הכוח האוסטרלי האחרון עזב את וייטנאם ב-1973. מלחמת וייטנאם הייתה הארוכה ביותר שבה השתתפה אוסטרליה מעודה והשנויה ביותר במחלוקת.
אף על פי שהייתה להשתתפות במלחמה תמיכה ציבורית, הנוכחות הממושכת שם גרמה להיווצרותה של תנועה אנטי-מילחמתית.
מעל 50,000 אוסטרלים שירתו בווייטנאם.
הקמת כוחות ההגנה של אוסטרליה 1976
הצורך במבנה פיקודי משולב קיבל דגש נרחב יותר במהלך מלחמת וייטנאם.
ב-1973 שר ההגנה ארתור טאנג (Arthur Tange), הגיש דוח לממשלה שכלל המלצה על איחוד המשרדים הממשלתיים שתמכו בשירותים השונים למשרד ממשלתי אחד ועל יצירת התפקיד של ראש מטה כוחות ההגנה.
ממשלת הלייבור לבסוף איחדה ב-1973 את חמשת המשרדים הממשלתיים שעסקו בביטחון (ביטחון, צי, צבא, חייל אוויר ואספקה) למשרד ממשלתי אחד.
החלטה זו פורסמה במקביל לביטול גיוס החובה.
ב-1 בינואר 1976 שלוש הזרועות של הכוח הצבאי של אוסטרליה אוחדו ככוח אחיד, התנדבותי ומקצועי שנקרא "כוחות ההגנה של אוסטרליה" (Australian Defence Force – ADF).
כיום מפקדת ה-ADF ממוקמת בקנברה ומורכבת מפיקודים האחראים על האוויר, הים, היבשה ועל מבצעים מיוחדים.
בנוסף קיים פיקוד צפוני בדרווין.
הגנת אוסטרליה בשנות השמונים והתשעים
עד שנות השבעים, האסטרטגיה הביטחונית של אוסטרליה התמקדה בתפיסה של "הגנה מקדימה" (Forward Defence) שלפיה תפקידו של הכוח הצבאי האוסטרלי היה לשתף פעולה עם בעלות בריתו כנגד איומים במרחב האוסטרלי.
ב-1969 כאשר ארצות הברית החלה לפעול על פי דוקטרינת ניקסון, והבריטים החלו לפנות שטחים באסיה, פיתחה אוסטרליה מדיניות ביטחון שמדגישה את הצורך שלה לסמוך על עצמה בהגנה על היבשת.
מדיניות זו הייתה מבוססת על הגנה על חופיה הצפוניים של אוסטרליה ועל אבטחת דרכי הגישה באוויר ובים כנגד כל התקפה אפשרית.
כדי ליישר קו עם מטרה זו, ה-ADF אורגן מחדש כדי להגדיל את יכולתו להכות את האויב מתוך בסיסים ביבשת ולהתנגד לפלישות על אדמת אוסטרליה.
ה-ADF השיג מטרה זו על ידי הגדלת היכולות של הצי ושל חיל האוויר ועל ידי מיקום כוחות הצבא בצפון הארץ.
במהלך זמן זה לא היו תחת פיקודו של ה-ADF כוחות שהוצבו מעבר לים.
עם זאת ב-1987 ביצע ה-ADF את הפעולה הקרבית הראשונה שלו כאשר כמה ספינות מלחמה ויחידת רובאים הוצבה במימיה של פיג'י כתגובה להפיכה הצבאית שם.
יחד עם היותה פעולה מוצלחת, הייתה המשימה בפיג'י אבן בוחן ל-ADF ליכולתו להגיב במהירות לאירועים בלתי צפויים.
אוסטרליה הייתה חברה בקואליציה הבין-לאומית ששלחה כוחות צבאיים למלחמת המפרץ ב-1991 שכללו כוח משימה ימי של שתי ספינות קרב, ספינת סיוע וצוות צלילה.
תרומתה זו של אוסטרליה הייתה הפעם הראשונה שכוחות אוסטרלים השתתפו באזור לחימה של ממש מאז הקמת ה-ADF ומשימה זו בחנה את היכולות של הכוח ושל שרשרת הפיקוד.
עם זאת, לא חווה הכוח האוסטרלי קרבות של ממש ובמקום זאת השתתף בפעולות לכפיית העיצומים כלפי עיראק בעקבות הפלישה לכווית.
כמה מאנשי ה-ADF שירתו במסגרת של חילופי כוחות עם יחידות בריטיות ואמריקניות, כן השתתפו בקרבות.
לאחר המלחמה הצי החזיק באופן קבוע פריגטה במפרץ הפרסי ובים סוף כחלק מהסגר הכלכלי שהמשיך להתקיים כלפי עיראק.
ביטחון עולמי בסוף שנות התשעים
מאז סוף שנות השמונים, ממשלת אוסטרליה הטילה על ה-ADF יותר ויותר משימות שמירת שלום ברחבי העולם.
בעוד שרוב המשימות הללו הצריכו רק מספר קטן של מומחים, חלק מהם היו כרוכים בהצבתם של מאות חיילים.
יחד עם הדגשים החדשים, המבנה של ה-ADF השתנה כדי להגדיל את היחס בין יחידות לוחמות לבין יחידות תומכות לחימה כדי לשפר את היעילות הקרבית של ה-ADF.
מזרח טימור 1999 עד היום
עם זאת, בעקבות ההכרזה על תוצאות המשאל, מיליציות פרו-אינדונזיות, שנתמכו על ידי אלמנטים מצבא אינדונזיה, החלו במסע של אלימות, ביזה והצתות ורבים מתושבי מזרח טימור נהרגו ויותר מחצי מיליון נעקרו מבתיהם.
עקב היא יכולתה לשלוט במצב, הסכימה אינדונזיה לבסוף לשיגורו של כוח שמירת שלום בין-לאומי.
אוסטרליה, ששיגרה כוח משטרתי ל-UNAMET, ארגנה והובילה את הקואליציה הצבאית הבין-לאומית שנקראה "הכוח הבין-לאומי למזרח טימור" (INTERFET) כוח שלא היה כפוף לאו"ם אך פעל על פיה החלטותיו.
הכוח האוסטרלי במסגרת זו כלל 5,500 איש.
ה-INTERFET הגיע ב-12 בספטמבר 1999 והוטל עליו להחזיר את השלום והביטחון, להגן ולסייע ל-UNAMET, ולספק סיוע הומניטרי.
עם נסיגתם של הכוחות המזוינים, המשטרה והממשלה של אינדונזיה ממזרח טימור, UNAMET הקים מחדש את מטה הפעולה שלו בדילי ב-28 בספטמבר.
ב-19 באוקטובר 1999, הכירה אינדונזיה רשמית בתוצאות משאל העם וזמן קצר לאחר מכן הוקם כוח שמירת שלום של האו"ם (כוח העברת השלטון במזרח טימור של האו"ם – UNTAET) והפך לאחראי על המנהל במזרח טימור במהלך תקופת המעבר לעצמאות.
העברת הפיקוד הצבאי מ-INTERFET ל-UNTAET הושלמה ב-28 בפברואר 2000. אוסטרליה המשיכה לתמוך בפעולות שמירת השלום של האו"ם עם כוח שמנה בין 1,500 ל-2,000 איש, יחד עם ציוד נחיתה ומסוקי בלק הוק, ונותרה התורם הגדול ביותר של כוח אדם למשימת שמירת השלום.
תוך כדי ביצוע משימות אלה, כוחות אוסטרלים המשיכו להתנגש עם מיליציות פרו-אינדונזיות ובכמה הזדמנויות גם בכוחות צבא אינדונזים, במיוחד לאורך הגבול עם מערב טימור.
עם זאת, עם התייצבות המצב הביטחוני, שארית הכוח האוסטרלי וכוחות האו"ם עזבו את מזרח טימור ב-2005. שני אוסטרלים מתו לא עקב פעולות קרב ובקרבות שכן התרחשו נפצעו כמה.
המשימה הבלתי צפויה במזרח טימור ב-1999 הובילה שינויים משמעותיים במדיניות הביטחון של אוסטרליה ולהגברת יכולתו של ה-ADF לנהל מבצעים מחוץ לאוסטרליה.
משימה מוצלחת זו הייתה הראשונה בה כוח צבאי אוסטרלי גדול פעל מחוץ לאוסטרליה מאז מלחמת וייטנאם וחשפה את החסרונות ביכולתו של ה-ADF לקיים מבצעים כאלה.
עקב כך, מסמך מדיניות הביטחון שפורסם בשנת 2000, שם דגש חזק יותר על הכנת ה-ADF למשימות מעבר לים.
ממשלת אוסטרליה התחייבה לשפר את יכולותיו של ה-ADF על ידי שדרוג המוכנות והציוד של יחידות ה-ADF, הרחבת מצבת כוח האדם של ה-ADF ל-57,000 איש במשרה מלאה והגדלת תקציב הביטחון ב-3% לשנה.
במאי 2006, 2000 אנשי ה-ADF הועסקו שוב במזרח טימור כחלק ממבצע שנועד לפתור מצב של אי שקט בין אלמנטים של צבא המדינה.
כוחות אוסטרלים היו מעורבים בכמה התכתשויות בתקופה זו.
עם זאת עד תחילת 2010 מצב הביטחון התייצב ורק 400 אוסטרלים נותר כחלק מכוח בין-לאומי קטן כדי לאמן את כוחות הביטחון המקומיים.
זמן קצר לאחר מתקפת הטרור על ניו יורק ועל וושינגטון ב-11 בספטמבר 2001, כוחות אוסטרלים הצטרפו לקואליציה הבין-לאומית בראשות ארצות הברית למאבק בטרור.
התרומה הבולטת ביותר של ה-ADF הייתה משלוח כוחות מיוחדים לאפגניסטן בשנים 2001 ו-2002 ושוב החל מאמצע 2005, כדי להילחם בטליבאן.
עם חלוף הזמן גדלה המחויבות האוסטרלית עם תוספת של כוחות קרקעיים החל מ-2006 שעסקו במשימות אבטחה, ארגון מחדש ובחניכה ואימונים של הצבא הלאומי האפגני.
אוסטרליה גם הקצתה פריגטה ושני מטוסי בקרה מסוג אוריון ושלושה מטוסי תובלה הרקולס C130 לצורך מבצעים בין-לאומיים במפרץ הפרסי ובאוקיינוס ההודי מאז 2001, ולסיוע בשני המבצעים באפגניסטן ובעיראק.
כוח של ארבעה מטוסי קרב-הפצצה F/A-18 הורנט הוצבו בדייגו גרסיה מסוף 2001 ועד אמצע 2002 ושני מטוסי תדלוק הוצבו בבסיס חיל האוויר בקירגיזסטן כדי לתת תמיכה לכוחות האוויר של הקואליציה שפעלו באפגניסטן.
נכון ל-2012 כוח צנוע יחסית של 1,550 איש נותר באפגניסטן, שם היו מעורבים בפעילות נגד מורדים בפרובינציית אורוזגאן (Uruzgan) בשיתוף עם צבא ארצות הברית וצבאות של חברות אחרות בקואליציה עד לנסיגתם באוגוסט.
הכוח כולל חייל רגלים ממוכן, כוחות מיוחדים, כוחות הנדסה, פרשים, ארטילריה וכוחות אוויר.
בנוסף, כוח לוגיסטיקה של 800 אוסטרלים מוצב במזרח התיכון כדי לתת סיוע לכוחות באפגניסטן.
כוחות סיור ימיים וכוח תובלה אווירי ממשיך לתת תמיכה במבצעים בעיראק ובאפגניסטן ומוצב בבסיס אל מינהד (Al Minhad Air Base) באיחוד האמירויות הערביות.
כמו כן משייטת פריגטה של הצי המלכותי האוסטרלי במימי הים הערבי ובמפרץ עדן בפעילות למניעת שוד ימי.
במשך השנים פעלו כוחות אוסטרלים במבצעים צבאיים רבים באפגניסטן.
האבדות עד כה כוללים 40 הרוגים ו-256 פצועים.
שני אוסטרלים עוטרו בצלב ויקטוריה של אוסטרליה, לראשונה מזה ארבעים שנה.
כוחות אוסטרלים הצטרפו לצבאות בריטניה וארצות הברית במהלך הפלישה לעיראק ב-2003. התרומה העיקרית הייתה גם היא צנועה למדי וכללה כוח אדם של 2,058 איש.
המרכיבים העיקריים של הכוח כללו כוחות מיוחדים, כוח אווירי ויחידות צי.
יחידות של הצי המלכותי האוסטרלי כללו ספינת נחיתה אחת ושתי פריגטות, בעוד חיל האוויר המלכותי האוסטרלי הציב 14 מטוסי קרב-הפצצה F/A-18, כמה מטוסי אוריון ומטוסי תובלה C130 הרקולס.
הכוחות המיוחדים האוסטרלים היו אחת מהיחידות הראשונות של הקואליציה שחצו את הגבול לעיראק, ובמשך כמה ימים היה זה כוח מבצעים אווירי מיוחד של צבא אוסטרליה שהיה הכוח הקרקעי הקרוב ביותר מבין כוחות הקואליציה.
במהלך הפלישה, חיל האוויר המלכותי האוסטרלי ביצע את משימת הקרב הראשונה שלו מאז מלחמת וייטנאם.
צבא עיראק הראה עד מהרה שאינו יכול לעמוד מול כוחות הקואליציה.
בעוד שאוסטרליה לא לקחה בהתחלה חלק בכיבוש של עיראק לאחר המלחמה, כוח שריון קל אוסטרלי, נשלח מאוחר יותר לדרום עיראק באפריל 2005. תפקידו של כוח זה היה להגן על משלחת של מהנדסים יפנים שפעלה באזור ולהדריך את יחידות הצבא העיראקי החדש.
כוח זה מנה בשיאו 1,400 איש במאי 2007. פריגטה של הצי המלכותי האוסטרלי התמקמה בצפון המפרץ הפרסי וחיל האוויר שלח מטוס הרקולס.
לאחר הקמת ממשלה של מפלגת הלייבור בראשות קווין ראד, ממדי הכוח קטנו באמצע 2009 והכוחות של הצי וחיל האוויר הופנו למשימות נוספות במזרח התיכון.
פעולות בקנה מידה קטן המשיכו עם כוח של 80 אוסטרלים שנשארו בעיראק כדי להגן על השגרירות האוסטרלית בבגדאד.
באוגוסט 2011 התפנה כוח זה והוחלף על ידי יחידת אבטחה פרטית שלקחה על עצמה את האחריות לאבטחת הנוכחות הדיפלומטית האוסטרלית בעיראק.
אף על פי שיותר מ-17,000 איש שירתו בעיראק מאז תחילת המלחמה, אבדותיהם של האוסטרלים היו קלות מאוד יחסית.
שני חיילים אוסטרלים נהגו בתאונות, שלישי נהרג בהיותו בשירות חיל האוויר הבריטי ו-27 נפצעו.
שני קצינים נשארו בעיראק כחלק ממשלחת הסיוע של האו"ם.
מעורבותה של אוסטרליה במבצעים בין-לאומיים לשמירת שלום הייתה מגוונת וכללה השתתפות הן במשלחות מטעם האו"ם והן במסגרת קואליציות בין-לאומיות שהוקמו אד-הוק.
אוסטרלים היו מעורבים בשנים האחרונות ביותר עימותים בתפקידי שמירת שלום מאשר כצד לוחם.
עם זאת, במונחים השוואתיים בין-לאומיים, אוסטרליה הייתה רק שומרת שלום מתונה ואנרגטית.
אף על פי שאוסטרליה עוסקת במשימות שמירת שלום ברציפות כבר 60 שנה, בהיותה חלק מהקבוצה הראשונה של משקיפי או"ם באינדונזיה ב-1947, מחויבויותיה הוגבלו באופן כללי, וכללו מספר קטן של כוחות סיוע טכניים בעלי רמה גבוהה (יחידות קשר, הנדסה ורפואה) או משקיפים וכוחות שיטור.
דפוס זה השתנה באמצע שנות התשעים כאשר אוסטרליה נעשתה מעורבת בסדרה של מבצעים בעצימות גבוהה, המצריכים כמות גדולה של יחידות קרביות לצורך פעולות שונות כולל בקמבודיה, ברואנדה, בסומליה ומאוחר יותר במזרח טימור ובאיי שלמה.
אוסטרליה הייתה מעורבת בכ-100 משלחות שונות, בהן השתתפו יותר מ-30,000 איש 14 אוסטרלים מתו במהלך משימות אלה.
כמו באומות רבות, גם באוסטרליה תופס זיכרון המלחמות מקום חשוב.
הטראומה של המלחמות, בעיקר מלחמות העולם, הטביעה את חותמה על יצירותיהם של אומנים ואנשי רוח.
לא מעט סרטים וסדרות טלוויזיה נעשו על רקע המלחמות.
על החוויה האוסטרלית במלחמת העולם הראשונה נוצרו בין השאר יצירות האומנות הבאות:
הסרט "גליפולי" משנת 1991 בכיכובו של מל גיבסון אודות נער ממערב אוסטרליה הכפרית שמתגייס לכוחות אנזא"ק שנוחתים בגליפולי ועל החוויות שלו ושל חבריו שבמובן מסוים מאבדים את שפיותם בקרב הנורא.
הסרט "הפרשים הקלים" (The Lighthorsemen) משנת 1987 המספר את סיפורים אנשי בריגדת הפרשים הקלים ועל מלחמתם בקרבות בארץ ישראל בכלל ובקרב באר שבע בפרט.
המיני סדרה האוסטרלית "אנזא"קס" (Anzacs) משנת 1985 מספרת את סיפורה של חבורת צעירים אוסטרלים שמתגייסת לגדוד השמיני של הכוח האימפריאלי האוסטרלי ונלחמים בגליפולי ובחזית המערבית.
הצייר האוסטרלי ארתור סטריטון (Arthur Streeton) נלווה לדיוויזיה השנייה בצרפת במחצית השנייה של 1918 ובציוריו הוא מתאר את נופי המלחמה וחיי היום יום בה ופחות שם דגש על תיאורי הזוועה של המלחמה כפי שמקובל באומנות המלחמה.
הזמר האוסטרלי ממוצא סקוטי אריק בוגל (Eric Bogle) מדבר על המלחמה בכמה משיריו, בין השאר השיר "והתזמורת ניגנה את ואלס עם מטילדה" (And the Band Played Waltzing Matilda) מתאר את סיפורו של חייל שלחם ונפצע בגליפולי.
על תקופת מלחמת העולם השנייה ידוע בין השאר הסרט "אוסטרליה" (Australia) בכיכובם שלניקול קידמן ויו ג'קמן משנת 2008 המתרחש בין השאר על רקע הפצצת דרווין על ידי היפנים.
הצבא האוסטרלי והיישוב היהודי בארץ-ישראל
המפגש הראשון של היישוב היהודי בארץ ישראל עם החיילים האוסטרלים היה עם כיבוש הארץ על ידי חיל המשלוח המצרי במלחמת העולם הראשונה, שאחד המרכיבים העיקריים בו היו חיילי צבא אוסטרליה, דיוויזיית הרוכבים האוסטרלית ואנזא"ק.
מסעו של כוח זה בארץ ישראל החל בקרבות בעזה, המשך בכיבוש באר שבע שנשמר בזיכרון הקולקטיבי הן באוסטרליה והן בישראל, עבור בקרב על גבעות מע'אר, ועד לקרבות בירושלים ובמגידו.
הידיעה כי החיילים האוסטרלים לקחו חלק חשוב בשחרור הארץ מעול הטורקים וחביבותם ופשטותם חיבבו אותם עד מהרה על היישוב היהודי בארץ.
ספרו של נחום גוטמן שביל קליפות התפוזים שנכתב על רקע התקופה מדגיש את ההבדלים בין יחסם הקשה והמשפיל של השלטונות הטורקים לפני המלחמה ובמהלכה, לבין כוחות מעצמות ההסכמה בכלל והחיילים האוסטרלים בפרט.
נחום גוטמן מתאר בספרו את אדיבותם ונדיבותם של האוסטרלים שנהגו לתת צדקה לקבצנים ברחוב ולהודות לבני הארץ שנתנו להם שירות כלשהו (דבר שלא היה עולה על דעתם של החיילים הטורקים).
במלחמת העולם השנייה הייתה ארץ ישראל בסיס לכוחות בעלות הברית בתקופת שלפני ואחרי יציאה ללחימה בחזיתות השונות.
ושוב נפגשו אנשי היישוב עם החיילים האוסטרלים הזכורים לטוב מתקופת מלחמת העולם הראשונה.
תל אביב הייתה חביבה על החיילים כמקום בילוי והם ניצלו את העיר העברית כמקום לנוח ולנפוש בחופשותיהם.
בחורות מהיישוב היהודי שאהבו לפגוש את החיילים באתרי הבילוי בעיר וידוע אף על מקרים של בנות שנישאו לחיילים, הן בריטים והן אוסטרלים ולאחר המלחמה היגרו איתם לארץ מוצאם.
חביבותם של החיילים האוסטרלים הייתה קשורה לפשטותם ואדיבותם ולכך שהם היו שונים מהחיילים הבריטים שמבחינת אנשי היישוב היהודי בארץ ייצגו את שלטונות המנדט שלא היו חביבים עליהם.
פועלם של חיילי אוסטרליה בארץ ישראל הונצח באנדרטאות שונות שהידועות בהם הן יד אנזא"ק ביער בארי ליד קיבוץ בארי ופארק החייל האוסטרלי בשכונה י"א בבאר שבע.
ב-31 באוקטובר 2007 במלאת 90 שנה לכיבוש באר שבע נערך שיחזור של הסתערותם של הפרשים האוסטרלים על העיר.
מצעד הפרשים עבר ברחובות באר שבע והסתיים בטקס בבית הקברות הצבאי הבריטי בבאר שבע.
בישראל מתקיים ביום אנזא"ק, ה-25 באפריל, יום השנה לתחילת מערכת גליפולי, טקס זיכרון בבית הקברות הצבאי הבריטי בירושלים בנוכחות שגרירי אוסטרליה וניו זילנד בישראל.
ביום אנזא"ק 2015, במלאת מאה שנה לנחיתות בגליפולי, כיבד את הטקס בנוכחותו נשיא מדינת ישראל, ראובן ריבלין.
ההיסטוריה הצבאית של ניו זילנד היא ההיבט הצבאי של ההיסטוריה של ניו זילנד המתמשכת כמה מאות שנים.
כאשר יישבו המאורים את ניו זילנד לפני כאלף שנים, משאבי הטבע והאדמה היו בשפע, אך מלחמות פרצו כאשר יכולת הקיבולת של הארץ הצטמצמה.
בראשית ההיסטוריה של הארץ, הלחימה בוצעה באמצעות כלי נשק לטווח קצר העשויים עץ ואבן, עד הגעתם של האירופאים שהביאו איתם את כלי הנשק החדשים כמו רובי ה מוסקט.
ההתיישבות הבריטית גרמה לפריצתן של מלחמות הקרקעות במאה ה-19, בהם המתיישבים, יחד עם הכוחות האימפריאליים ועם בעלי ברית מאורים, נלחמו כנגד שבטים מאורים יריבים.
במהלך המחצית הראשונה של המאה העשרים, השתתפו חיילים מבין כל העמים תושבי ניו זילנד, לצד בריטניה, במספר מלחמות, בעיקר במלחמת הבורים ובמלחמות העולם.
במחצית השנייה של המאה ה-20 ועם פרוס המאה ה-21, כוחות ההגנה של ניו זילנד הושיטו סיוע סמלי לארצות הברית בכמה עימותים.
ניו זילנד גם לקחה חלק פעמים רבות במשימות שמירת שלום רב לאומיות ברחבי העולם.
מלחמות השבטים המאורים לפני 1806
היקפו של המאבק הבין שבטי בקרב המאורים בתקופה של לפני הגעת האירופאים לא ידוע.
ההיסטוריה שבעל פה, האגדות ואילנות היוחסין (Whakapapa) מכילים הרבה סיפורי קרבות ומלחמות אך לא נעשה מחקר רב על תכיפותן.
בספרו Making Peoples טוען ההיסטוריון ג'יימס בליץ' (James Belich) שהמלחמות היו כנראה נדירות במאות השנים הראשונות שלאחר הגעתם של המאורים לניו זילנד בערך בשנת 1280 לספירה, עקב הימצאותם של משאבים וקרקעות זמינים.
העדויות הארכאולוגיות מרמזות שבעקבות גידול באוכלוסייה והיכחדותו של עוף המואה, התרחבה הלחימה בין השבטים ובין תתי השבטים (hapū) שהתחרו ביניהם על המשאבים.
בנקודת זמן מסוימת, ייתכן שעוד לפני שינוי תרבותי זה, היגרה קבוצת אוכלוסייה לאיי צ'טאם (Chatham Islands), השוכנים 680 ק"מ מדרום מזרח לניו זילנד, ויצרו שם את התרבות הפציפיסטית של המוריאורי (Moriori).
גישה פציפיסטית זו הותירה את המוריאורי חסרי יכולת להגן על עצמם כאשר פלשו המאורים לאיים בשנות השלושים של המאה ה-19.
בתרבות המאורית הקלאסית החל משנת 1550 ואילך, מעמד הלוחמים היה גבוה מאוד והם נלחמו בקשת רחבה של כלי נשק, כולל אלות עץ ואבן (patu), מקלות לחימה (Taiaha) ובחניתות (tao).
המאורים לא השתמשו בכלי נשק לטווח ארוך כמו חץ וקשת או קלע, כך שכל הלחימה התרחשה פנים אל פנים בטווח קצר.
ההגנה התבססה על מצדים על גבי גבעות (pā), שאת שרידיהם ניתן לראות בכל רחבי ניו זילנד, במיוחד באי הצפוני.
הקרב הגדול ביותר שתועד היה קרב הינגקאקה (Hingakaka) בערך בסוף המאה ה-18 או תחילת המאה ה-19.
מלחמות המוסקט היו סדרה של קרבות בעשורים הראשונים של המאה ה-19 שהתנהלו בין קבוצות שבטים מאורים, בעיקר באי הצפוני.
השבטים הצפוניים, היו הראשונים שהצליחו להשיג רובי מוסקט וגרמו לנפגעים רבים זה בקרב זה ובקרב שבטים שכנים, שחלקם לא ראו מימיהם כלי נשק חם.
באותה תקופה, כל השבטים סחרו ברובי מוסקט והעימותים הגיעו בסופו של דבר בצורה בלתי נעימה לחלוטין למבוי סתום.
המלחמות הללו הקנו למאורים ניסיון בשיטות הגנה עצמית כנגד כלי נשק חם, ניסיון שיהיה חיוני עבורם מאוחר יותר במלחמות הקרקעות.
בפרשת הרייט (Harriet Affair) ב-1834, כוח של חיילים בריטים מהרגימנט ה-50 של אוסטרליה נחתו בטראנאקי כדי לחלץ את אשתו ואת ילדיו של ג'ון גארד (John Guard) וכדי להעניש את החוטפים.
הייתה זו ההתנגשות הראשונה בין מאורים לבין כוחות בריטים.
משלחת החילוץ נשלחה מסידני על ידי מושל ניו סאות' ויילס ריצ'רד בורק (Richard Bourke), אך בסופו של דבר נמתחה ביקורת חריפה בפרלמנט הבריטי על השימוש המופרז בכוח.
מלחמות הקרקעות , היו סדרה של מלחמות שהתנהלו בין שבטים מאורים מצד אחד לבין איחוד של מתיישבים חמושים, כוחות צבאיים אימפריאליים ושבטים מאורים אחרים, מצד שני.
הסיבה לפרוץ מלחמות אלה שנויה במחלוקת בין ההיסטוריונים.
קית' סינקלייר (Keith Sinclair) טוען שהם נסובו סביב סכסוכי קרקעות וג'יימס בליץ' גורס שלמרות שקרקע הייתה הסיבה העיקרית לפרוץ המלחמות, למעשה הם היו מאבק על ריבונות.
ויכוח זה משתקף בחוסר הקונצנזוס על שמם של המלחמות.
במאורית שמם של המלחמות הוא Te Riri Pākehā ("כעסו של האדם הלבן").
בעוד שלמעשה העימותים החלו ב-1843 וניתן לטעון שהם נמשכו לתוך ראשית המאה ה-20, רוב רובה של הלחימה התרחשה בשנות השישים של המאה ה-19.
ההתנקשות הראשונה של סדרת מלחמות זו התרחשה ב-1843 בתקרית (או טבח) וואיראו (Wairau Affray) בקצהו הצפוני של האי הדרומי.
היה זה מקרה אזוטרי שנגרם על ידי מתיישבים ב נלסון שניסו לתפוס קרקעות שלא היו שייכות להם, פעולה של כוח צבאי בלתי חוקי שכתוצאה ממנה נהרגו 22 מתיישבים.
בהמשך, בין מרץ 1845 לינואר 1846 התנהלה "מלחמת תורן הדגל" (או המלחמה הצפונית) במפרץ האיים (Bay of Islands) בקצהו הצפוני של האי הצפוני שנסובה סביב יוקרה שבטית (במאורית: mana) ותפקידים שבטיים.
למעשה הייתה זו מלחמה בין ראשי שבטים מאורים יריבים כאשר הבריטים הצטרפו לאחד הצדדים למען יוקרתה של האימפריה הבריטית.
מיד לאחר עימות זה התנהלה המערכה בהאט וואלי (Hutt Valley Campaign), ליד ולינגטון, במרץ עד אוגוסט 1846 והמערכה בוונגנאוי בין אפריל ליולי 1847, בדרום מערב האי הצפוני.
שני עימותים אלה נסובו סביב מקרים של הסגת גבול של מתיישבים אירופאים לאדמה מאורית.
בשלוש המלחמות הראשונות נלחמו המאורים בבריטים עד אשר בכל פעם הלחימה נכנסה למצב של קיפאון.
ועם סיומן הושגו הבנות בין הצדדים: החוק האנגלי יחול בערים וביישובים והחוק והמנהגים המאורים בשאר המקומות.
לאחר מכן החל תקופה של שקט יחסי ושל שיתוף פעולה כלכלי שנמשכה מ-1848 ועד 1860.
במשך כל תקופה זו התרחבה ההתיישבות האירופאית ובערך בשנת 1859 הושג שוויון בין גודל האוכלוסייה האירופאית לבין זו המאורית, עם כ-60,000 איש בכל אחת מהן.
בנקודת זמן זו כבר שכחו המתיישבים את הלקח הכואב של העימותים הקודמים.
הם ניסו להשתמש בכוח צבאי כדי לדחוף לביצועה של עסקת מקרקעין מפוקפקת שמאוחר יותר סירב בית המשפט להכיר בה.
כתוצאה מכך פרצה מלחמת טראנאקי הראשונה (First Taranaki War).
ושוב נוצר מצב של תיקו בין הכוחות הבריטים לבין המאורים ולאחר שנים עשר חודשי לחימה שמחו שני הצדדים ליישב ביניהם את הסכסוך.
למרות זאת, היה זה רק הסדר זמני.
המתיישבים הבריטים לא היו מוכנים להסכים לשליטה מאורית ברוב השטחים שבאי הצפוני ושוב פרצה מלחמה ב-1863 כאשר החלה הפלישה לוואיקטו (Invasion of Waikato).
כדי לסייע לצד הבריטי במלחמה הוקם באופן זמני צי מלחמתי, שייטת וואיקטו (Waikato Flotilla), שהייתה למעשה הצי הראשון של ניו זילנד וכללה 8 סירות נהר, 4 דוברות משוריינות, 5 סירות חוף ומספנה.
מלחמת וואיקטו, כולל המערכה בטאורנגה (Tauranga Campaign) הייתה הגדולה שבמלחמות הקרקעות.
התוצאה של מלחמה זו הייתה החרמה רבתי של קרקע בבעלות המאורים, שעד מהרה הובילה לפרוץ מלחמת טראנאקי השנייה (Second Taranaki War).
עד אמצע שנות השישים של המאה ה-19 העימות גרם לסגירתם של בתי הספר שהממשלה החלה להקים עבור המאורים עשרים שנה קודם לכן.
התקופה שבין אמצע שנת 1864 ועד ראשית 1868 הייתה יחסית שקטה.
התקרית הכי ידועה לשמצה בתקופה זו הייתה רצח המיסיונר קארל פולקנר (Carl Volkner).
כמו כן התרחשו שני עימותים בין-שבטיים רציניים, מלחמות אזרחים בקרב השבטים המאורים בין חסידי השילוב התרבותי והדתי מאורי-אירופאי לבין מתנגדיו.
סדרת עימותים אלה נקראת לעיתים מלחמת הכף המזרחי (East Cape War).
הייתה זו האחרונה בסדרה ארוכה ואלימה של מלחמות ועימותים בין המאורים לבין הממשל הקולוניאלי.
בהמשך התחוללו עימותים ותקריות נוספים שהיו חלק ממלחמות הקרקעות, אך בדרך כלל לא נהוג לראות אותם כחלק מאותו ההקשר.
אירועי הפלישה לפריהאקה (Parihaka) במערב האי הצפוני ב-1881 הייתה אחת מעימותים אלה.